Taskalūsa
Taskalūsa arba Taskalusa (angl. Tuscaloosa) – miestas Jungtinėse Amerikos Valstijose, vidurio Alabamoje, prie Blak Vorioro upės, ~90 km į pietvakarius nuo Birmingamo. Apygardos centras. Yra oro uostas, upių uostas, praeina Niujorko–Naujojo Orleano geležinkelis, plentai į Birmingamą, Džeksoną, Kolambusą. Automobilių, padangų, plieno, kompaktinių diskų, langų tinklelių, popieriais gamyba, maisto (vištienos) pramonė. Apylinkėse kasamos akmens anglys. Svarbus medicinos centras. Veikia Alabamos universitetas (nuo 1831 m., su gamtos istorijos muziejumi), keli koledžai. Yra XIX a. pr. pastatų. Netoli Taskalūsos yra Larlino valstijos parkas, Taladegos nacionalinis miškas, Maundvilio archeologinis parkas. 2020 m. 47,8 % miesto gyventojų buvo baltieji, 41 % – afroamerikiečiai, 5,4 % – lotynoamerikiečiai, 3,1 % – mišrios kilmės, 2,3 % – azijiečiai.